ราคาทองคำยังคงผันผวน
ความผันผวนในการแก้ปัญหาของยูโรโซนยังเป็นประเด็นหลักที่ทำให้เกิดความผันผวนตามมาในราคาทองคำ
13 ธ.ค. 2554

ความผันผวนในการแก้ปัญหาของยูโรโซนยังเป็นประเด็นหลักที่ทำให้เกิดความผันผวนตามมาในราคาทองคำ
โดย..นพ.กฤชรัตน์ หิรัณยศิริ 
และจะเห็นได้ว่าราคาทองคำในสัปดาห์ที่แล้วปรับตัวสูงขึ้นไปทดสอบจุดสูงสุดที่ระดับ 1,750 เหรียญสหรัฐ และปรับตัวลดลงอย่างรวดเร็วในช่วงคืนวันพฤหัสบดี จากความผิดหวังในการประชุมอีซีบีที่มองว่ามาตรการต่างๆ ที่ออกมาน่าจะไม่สามารถช่วยเหลืออะไรได้มาก ทำให้เกิดแรงเทขายอย่างหนักในทองคำ และสำหรับเงินยูโรดอลลาร์เองปรับตัวลดลงอย่างรวดเร็วรุนแรงจนทำให้ราคาทองคำลงมาทดสอบที่ระดับ 1,700 เหรียญสหรัฐอีกครั้งหนึ่ง




เรายังคาดว่าความผันผวนของตลาดดังกล่าวจะเป็นเช่นนี้ต่อไปอย่างต่อเนื่อง แม้กระทั่งสิ้นสุดการประชุมอียูในคืนวันศุกร์แล้วก็ตาม ตลาดยังมองว่ามาตรการที่นำมาใช้แก้ไขปัญหามีความน่าพึงพอใจในระดับปานกลางเท่านั้น อย่างน้อยที่สุดสิ่งที่เห็นและตอบสนองได้ไวคือตลาดหุ้นปรับตัวสูงขึ้นในทุกตลาด และราคาทองคำในคืนวันศุกร์ก็แกว่งตัวสูงขึ้นโดยไม่ตกลงมาอีก 
อย่างไรก็ดี หลายฝ่ายวิจารณ์ว่ามาตรการนี้น่าจะยังน้อยเกินไปและน่าจะสายเกินไปในการแก้ปัญหาหรือไม่ จึงคงต้องรอการพิสูจน์ต่อไปในอนาคตระยะยาว อันจะทำให้เห็นว่านักลงทุนในทองคำยังจำเป็นที่จะต้องติดตามสภาวะการแก้ไขปัญหาหนี้ของยูโรอย่างใกล้ชิดต่อเนื่องตลอดไป
วินัยในการลงทุนที่ควรใช้ในทองคำ
การลงทุนท่ามกลางความผันผวนของราคาทำให้เกิดความสับสนแก่นักลงทุนโดยทั่วไปทั้งหมด ดังนั้นนักลงทุนที่ดีต้องมีวินัยในการลงทุน วินัยข้อสำคัญในขณะนี้ คือการรู้จักควบคุมภาวะขาดทุนให้อยู่ในเกณฑ์ที่นักลงทุนสามารถแบกรับความเสี่ยงได้ ที่เราเรียกว่าการควบคุมความเสี่ยง 
การที่นักลงทุนจะสามารถฝ่าอุปสรรคของการกำไรหรือการขาดทุนที่ปรับตัวขึ้นลงได้ จะต้องรู้ว่าจุดหยุดขาดทุนอยู่ตรงไหน เพื่อเราจะได้ไม่เสี่ยงมากเกินไป ในภาษาการลงทุนเรียกว่า Stop Loss และ Stop Loss ในจุดหยุดขาดทุนแต่ละคนก็จะไม่เท่ากัน แต่อาจจะใกล้เคียงกันได้ โดยเฉพาะอย่างยิ่งในบริเวณแนวรับหรือแนวต้านที่เป็นจุดสำคัญ ดังนั้นนักลงทุนเมื่ออ่านบทวิเคราะห์ก็จะต้องจับประเด็นให้ได้ว่า บทวิเคราะห์นั้นๆ มีแนวรับและแนวต้าน ที่สำคัญอยู่ตรงไหน เพื่อที่จะกำหนด หรือยึด Stop Loss ของตัวเองได้อย่างมีประโยชน์และมีหลักการในการควบคุมความเสี่ยงที่ดี
วิเคราะห์ราคาทองคำทางเทคนิค
เรามองว่าราคาทองคำกำลังเข้าสู่แพตเทิร์นของสามเหลี่ยมด้านเท่าในรูปใหญ่ ซึ่งกำลังเคลื่อนตัวไปอยู่ในปลายของสามเหลี่ยมด้านเท่า โดยมีแนวรับด้านล่างอยู่ที่ระดับ 1,700 เหรียญสหรัฐ และแนวต้านด้านบนอยู่ที่ระดับ 1,745 เหรียญสหรัฐ โอกาสที่จะถูกบีบตัวให้แคบลงมาเรื่อยๆ ในช่วงสัปดาห์นี้น่าจะสูง ซึ่งหมายความว่า ราคาจะแกว่งตัวน้อยลง และเข้าสู่จุดตัดสินใจภายใน 10 วันข้างหน้า และนั่นหมายความว่ามีโอกาสที่ราคาจะเบรกขึ้นแรงๆ หรือมีโอกาสที่ราคาจะเบรกลงได้ทั้งสองกรณี ด้วยหลักของ Symmetrical Triangle นั่นเอง 
ราคาทองคำในขณะนี้จะมีการเคลื่อนตัวอยู่ในกรอบ 1,696–1,745 เหรียญสหรัฐ ถ้าหลุดไปในทิศทางใดทิศทางหนึ่งไม่ว่าขึ้นหรือลง โอกาสที่ราคาจะเคลื่อนไปทิศทางนั้นก็จะไปได้ไกลขึ้น ถ้าราคาปรับขึ้นทะลุระดับ 1,745 เหรียญสหรัฐอีกครั้ง ก็จะสามารถเบรกขึ้นได้ในระยะยาว จึงแนะนำให้นักลงทุนให้ปรับดูแลพอร์ตตนเองให้เข้าใจ